section_heading: Povijest
paragraph_text: Boćanje kao rekreacija povezano je uz Drenovu i Drenovčane, po dostupnim i provjerenim podacima, od 20.-tih godina prošlog stoljeća. U prvo se vrijeme boćalo po cesti, zatim na označenim i obilježenim igralištima u predjelima Terčevo selo i na Komunade, da bi početkom 1920. godine gostioničar VICE ŠTEFAN - ŠIMUNOV dao izgraditi dva joga na Lokvi (Tancurica). Otvorenjem "Narodnog doma" na Lokvi (Gornja Drenova) 1929. godine, izgrađena su i tri nova joga, tako da postoji i podatak (kojega je potrebno provjeriti) o registraciji boćarskog kluba te iste godine. U godinama koje su slijedile još su se izgradila dva boćališta, jedno s dvije staze i jedno jednostazno na Donjoj Drenovi. Igralište s dvije staze napravljeno je uz gostionicu "Pul Trumana", dok je ono s jednom stazom napravljeno kod gostionice na Brdini "Pul Titota", gdje je 1968. ujedno i počela organizirana aktivnost boćanja, koja je neposredno prethodila osnivanju društva.